कामिल बुल्के

कामिल बुल्के (१ सितंबर १९०९ – १७ अगस्त १९८२) एगो बेल्जियम केरौ ईसाई मिशनरी छेलै जे भारत मँ रहलै आरू "भारत केरौ सबसँ नामी ईसाई हिंदी विद्वान" के रूप मँ जानलौ जाय छै।

 आरंभिक जीवन आरू शिक्षा
 जन्म आरू शिक्षा 
कामिल बुल्के केरौ जन्म वेस्ट फ़्लैंडर्स केरौ बेल्जियम केरौ प्रांत मँ, नॉके-हाईस्ट नगरपालिका केरौ एगो गाँव, राम्सकापेले मँ होलै। जब॑ वू १९३० मँ एगो जेसुइट बनलै, तब॑ तलक बुल्के लौवेन विश्वविद्यालय स॑ सिविल इंजीनियरिंग मँ बीएससी केरौ डिग्री ल॑ चुकलौ छलै।
 भारत आगमन आरू शिक्षण 
नीदरलैंड केरौ वालकेनबर्ग मँ अपनौ दार्शनिक प्रशिक्षण (१९३२–३४) पूरा करला के बाद, वू १९३४ मँ भारत लेली निकललै आरू दार्जिलिंग मँ छोटौ समय लेली रहला के बाद, वू गुमला (वर्तमान झारखंड) मँ पाँच साल तलक गणित पढ़ाबै छेलै।
 हिंदी लेली लगन 
झारखंड केरौ ऐन्हे जगह प॑ वू हिंदी सिखै लेली अपनौ जीवन भर केरौ लगन क॑ विकसित करलकै, जैन्हो बाद मँ हुनी याद करलै छै:
  "हम्में जब॑ १९३५ मँ भारत ऐलियै,त॑ हमरा आश्चर्य आरू कष्ट होलै जब॑ हम्में ई महसूस करलियै कि बहुतो पढ़लो-लिखलो आदमी सब अपनौ सांस्कृतिक परंपरा स॑ अनजान छै । आरू अंग्रेजी मँ बात करै क॑ गर्व केरौ बात मानै छै। हम्में संकल्प करलियै कि हमरौ कर्तव्य लोग सब केरौ भाषा मँ महारत हासिल करै केरौ होतै।" – एगो ईसाई केरौ आस्था — हिंदी आरू तुलसी के प्रति समर्पण ।
हुनी अपनौ धर्मशास्त्रीय प्रशिक्षण (१९३९–४२) भारत केरौ कुर्सेओंग मँ लेलकै, यहअ दौरान हुनकौ पुरोहित पद मँ अभिषेक होलै (१९४१ मँ)। भारत केरौ शास्त्रीय भाषा मँ हुनकौ रुचि के कारण हुनी कलकत्ता विश्वविद्यालय (१९४२–४४) स॑ संस्कृत मँ मास्टर डिग्री करलकै, आरू अंत मँ इलाहाबाद विश्वविद्यालय (१९४५–४९) स॑ हिंदी साहित्य मँ डॉक्टरेट प्राप्त करलकै - 'राम कथा केरौ विकास' (Development of the Tale of Rama) शीर्षक केरौ शोध प्रबंध के साथ।
 कैरियर आरू हिंदी लेली समर्पण 
१९४९ मँ, बुल्के रांची केरौ सेंट ज़ेवियर्स कॉलेज मँ संस्कृत आरू हिंदी विभाग केरौ अध्यक्ष बनलै। लेकिन शुरूए मँ सुनै केरौ समस्या के कारण वू प्रोफेसर केरौ तुलना मँ विद्वान (Scholar) केरौ कैरियर प॑ ज्यादा ध्यान देलकै। वू १७वीं शताब्दी केरौ हिंदी कवि तुलसीदास स॑ बहुत प्रभावित छलै, जेकरा केरौ लिखलौ प॑ वू अपनौ डॉक्टरेट केरौ शोध प्रबंध बनैलकै। वू प्रसिद्ध 'ब्लू बर्ड' नाटक क॑ 'नील पंछी' नाम स॑ हिंदी मँ फिर स॑ लिखलकै। बुल्के क॑ अक्सर तुलसीदास आरू हुनकौ भक्तिपूर्ण राम-गीत प॑ सम्मेलन दै लेली आमंत्रित करलौ जाय छलै, जेकरा की वू बहुत उत्साह के साथ करै छलै। वू लोग सब क॑ हुनकौ अपनौ आध्यात्मिक परंपरा केरौ गहरा मूल्य सब स॑ जोड़ै छेलै, आरू, हुनकौ अनुसार, तुलसीदास सुसमाचार केरौ मूल्य सब लेली भी एगो उत्कृष्ट परिचय छेलै। वू १९५१ मँ भारतीय नागरिकता प्राप्त करलकै, आरू – भारत सरकार द्वारा उच्च सम्मानित होय के कारण – राष्ट्रीय भाषा के रूप मँ हिंदी क॑ बढ़ावा दै लेली हुनका राष्ट्रीय आयोग केरौ सदस्य बनैलौ गेलै।
 निधन 
गैंग्रीन केरौ कारणें १७ अगस्त १९८२ क॑ हुनकौ निधन दिल्ली मँ होलै।